Byggeri og energi | KTI
Studieretningen byggeri og energi retter sig mod elever med særlig interesse for teknik og naturvidenskab, især i relation til bygge- og energisektoren i Grønland. Studieretningen er opbygget med teknikfaget byggeri og energi på A-niveau, med matematik, fysik og kemi på B-niveau. De nævnte fag tegner især studieretningens profil, og fagene er velegnet til at indgå i et fagligt samspil, hvor læreplanerne for fagene udmøntes i konkret undervisning, som udnytter det samspil og den synergi, der er mellem fagene. Det er oplagt, at dele af undervisningen gennemføres som tema- projektforløb, som kombinerer teori og praksis, og hvor de naturvidenskabelige fag bringes i spil i forhold til tekniske og teknologiske problemstillinger. Desuden omfatter studieretningen engelsk på B-niveau samt geografi og samfundsfag på C-niveau. De øvrige fag i studieretningen er dels obligatoriske fag, som er lovbestemte og valgfag, som inden for bestemte rammer giver den enkelte mulighed for valg af fag på et interessemæssigt grundlag.
Studieretningen byggeri og energi omfatter 3 fag på A-niveau, hvor det lovmæssige minimumskrav alene omfatter 2 A-niveau fag. Dette giver bonus A for alle elever som gennemfører studieretningen, hvilket indebærer, at elevernes karaktergennemsnit ved eksamen ganges med 1,03. De 3 A-niveau fag indebærer yderligere et krav om, at der skal aflægges 9 prøver ved eksamen (normalt 8). Udnytter en elev valgfagstimerne til et yderligere fag på A-niveau indebærer dette ekstra bonus A (faktor 1,06) og at eleven skal aflægge 10 prøver ved eksamen.
Der afholdes 3 prøver ved afslutningen af 2. år. De skriftlige prøver i matematik B og engelsk B er obligatorisk for elever, der ikke fortsætter med det pågældende fag på A-niveau som valgfag. De mundtlige prøver i matematik og engelsk er omfattet af eksamensudtrækket. Hvis eleven har valgt at fortsætte et af fagene som valgfag på A-niveau udgår den mundtlige prøve i faget. De øvrige prøver, der er omfattet af eksamensudtrækket ved afslutninger af 2. år, er kemi B og geografi C, samt mundtlig prøve i et eventuelt valgfag.